text: Crompars la confortoit forment
   PageV01P197
   Et li prametoit que briement
   La menroit en I tel pays
   Où moult auroit de son devis,
   Et la feroit d'or coronner ;
   Mais qu'ele se vueille acorder
   À ce que ele soit s'amie,
   Royne sera de Bougie
   Et la prendra à moillier.
   "Bele, ne vous doit anuier
   Se je sui petis et boçus ;
   Car ne doit estre de refus
   Li dons que je vous offre ci."
   "Ha ! Sire, fait ele, merci.
   Sui je dont en la conpaignie
   Crompart, qui est roi de Bougie ?" 
   "Oïl, fait il, foi que vous doi."
   "Certes, Sire, ce poise moi ;
   Et, se amender le povoie,
   Pas longuement n'i remanroie.
   Cléomadès m'a tant conté
   Comment vers lui avez ouvré,
   Et le forfait par quoi perdistes
   Sa suer, quant vers lui mesfeïstes,
   Et comment pour lui fustes pris,
   Et eüssiez esté honnis
   Se il ne fust tost repairiez.
   De tous estiez à mort jugiez.
   Il vous fist geter de prison ;
   Mal l'en rendez le guerredon.
   Quant emblée m'avez à lui,
   Je croi fait li avez anui.
   Mais, se vous que courtois faisiez,
   Droit au lieu me reporteriez
   PageV01P198
   Où vous me trouvastes séant ;
   Si auriez fait aumosne grant."
  